**ELŐTERJESZTÉS**

Bonyhád Város Képviselő - testületének 2016. január hó 28. nap

rendes/rendkívüli testületi ülésére

|  |  |
| --- | --- |
| Tárgy: | Pályázat benyújtása a Terület- és Településfejlesztési Operatív Program (TOP) konstrukció keretében |
| Előterjesztő: | Filóné Ferencz Ibolya polgármester |
| Előterjesztést készítette: | Énekes Andrea pályázati ügyintéző |
| Előterjesztés száma: | 6. sz. |
| Melléklet: | 1. sz. melléklet: TOP pályázati felhívások összefoglaló táblázata  2. sz. melléklet Konzorciumi szerződés tervezet |
| Előzetesen tárgyalja: | Pénzügyi Ellenőrző és Gazdasági Bizottság |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

Tisztelt Képviselő-testület!

A 2014-2020 között rendelkezésre álló uniós forrásokat Magyarország tíz operatív program (OP) keretében, az EU2020 stratégiához illeszkedve, használja fel. E tíz OP közül a Terület- és Településfejlesztési Operatív Program (továbbiakban TOP) fő küldetése, hogy kereteket biztosítson a területileg decentralizált fejlesztések megvalósításához. Fejlesztések között helyet kaptak a közvetlenül a közszférára, a helyi társadalomra és környezetre irányuló fejlesztések.

A 1702/2014. (XII. 3.) számú Kormányhatározat (a 2014–2020 közötti programozási időszakban a Terület- és Településfejlesztési Operatív Program tervezésének egyes szempontjairól, valamint az operatív programhoz tartozó megyék megyei önkormányzatai és a megyei jogú városok önkormányzatai tervezési jogkörébe utalt források megoszlásáról) 2. melléklete tartalmazza a megyei önkormányzatok tervezési jogkörében készült megyei szintű fejlesztési programok (Integrált Területi Program) forrásainak megyénkénti megoszlását, keretösszegeit. E rendelet szerint a Tolna megyei keret a 7 éves ciklusra 27,55 Mrd Ft.

E keretösszegből 2015. év végétől kezdődően 2016. január végéig 15 Mrd Ft kerül az önkormányzatok számára a TOP keretében pályázati forrásként meghirdetésre a fejlesztések megvalósítására összhangban a Tolna Megyei Integrált Területi Programmal.

Bonyhád Város Képviselő testülete által 2015. év áprilisában elfogadott Gazdasági Program, és a Bonyhád Város 2014 – 2020 időszakra vonatkozó Integrált Településfejlesztési Stratégiája képezi az alapját többek közt a TOP források felhasználásának. Az elkészült fejlesztési tervek azzal a céllal készültek, hogy a megnyíló támogatási lehetőségre városunk felkészüljön, a forrásteremtés sikeres és hatékony legyen, hogy egy jelentős lépést tehessünk az öngondoskodó, önfenntartó önkormányzatiság megvalósításához.

2015. december 23-tól folyamatosan jelentek meg a TOP felhívások, melynek ismertetőjét, összefoglalóját az előterjesztés 1. sz. melléklete tartalmazza. A táblázatban megjelöltük a konstrukció keretében fejleszteni kívánt tevékenységeket, röviden ismertettük az infrastrukturális korszerűsítéseket, tájékoztatásul szerepel benne a támogatási kérelem benyújtásának kezdő napja is. Néhány kivételtől eltekintve hivatali apparátus határidő tekintetében feladatul kapta, hogy a benyújtás első napján kerüljenek beküldésre a kérelmek.

Tájékoztatásul ismertetem a tisztelt Képviselő-testülettel, hogy a korábbi uniós ciklustól a pályázati folyamat szabályozása és eljárásrendje eltér. Az egyes uniós alapokból származó támogatások felhasználásának rendjéről szóló 272/2014. (XI.5.) kormányrendelet szabályozza e folyamatot.

A 2007-2014-es időszakban a megjelent felhívásokra minden részleteiben előkészített teljes műszaki szakmai, pénzügyi dokumentációt kellett benyújtani pályázatként, melyet előzetesen az önkormányzat saját kockázatára rendelt meg külső szolgáltatótól, pályázatíró vállalkozástól. Mint az ismert mindannyiunk előtt, a benyújtott kérelmek közül kevesebb volt a támogatott, mint amire pályázatot nyújtottunk be, de ezen időszakban e keretrendszerhez kellett alkalmazkodni. A 2014-től megnyíló új 7 éves uniós ciklus szabályozása változtat a korábbi módszertanon. Első lépésként a kormány, rendeletben hirdeti meg az operatív programok éves kötéskeretét és ütemezését, majd az év során folyamatosan jelennek meg a felhívások. A felhívásra támogatási kérelmet pályázati adatlapon szükséges benyújtani, melyhez csökkentett műszaki tartalmú leírást, vázrajzot, előzetes tanulmányt, esetenként üzleti tervet kell csatolni. Pozitív támogatói döntést és Támogatási szerződés kötését követően kezdődik meg az ún. projektfejlesztési, előkészítő szakasz, melyben a támogatott a szükséges terveket megrendeli, a megvalósíthatósági tanulmányt, pontos költségvetést, szakmai tevékenység összeállítását elkészítteti, majd a támogató elé benyújtja a méréseken, engedélyeken és számításokon alapuló dokumentációt. A támogató a pontosított tartalomnak megfelelően módosítja a korábban megkötött támogatási szerződést, ezt követően kezdődik meg a projekt fizikai megvalósítása.

**Pályázatok intenzitása 100%-os, így azok megvalósításhoz önerő nem szükséges!**

Kérem a tisztelt Képviselő-testületet, hogy a határozati javaslatban megjelölt felhívásokra, a megjelölt fejlesztési céllal hatalmazzon fel a pályázatok benyújtására!

A TOP pályázatokat az előterjesztés melléklete szerinti tartalom mentén kívánjuk beadni. Az alábbiakban azokat a pályázatokat emeltük ki, amelyeket konzorciumban nyújtunk be, illetve a megye segítségével szeretnénk beadni.

A TOP-1.3.1-15 számú, Gazdaságfejlesztést és a munkaerő mobilitás ösztönzését szolgáló közlekedésfejlesztés tárgyú és a TOP-5.1.2-15 Helyi foglalkoztatási együttműködések tárgyú felhívások kötelezik a pályázó önkormányzatokat, hogy kormányzati szakmai szervezetekkel konzorciumban nyújtsanak be támogatási kérelmet.

A TOP-1.3.1-15 felhívásban a 4 és 5 számjegyű utak fejlesztésére, felújítására támogatási kérelmet a Magyar Közút Nonprofit Zrt. illetve a Nemzeti Infrastruktúra Fejlesztő Zrt. nyújthat be helyi önkormányzattal konzorciumban.

Javaslom a tisztelt Képviselő-testületnek, hatalmazzon fel a Magyar Közút Nonprofit Zrt-vel a támogatási kérelem benyújtásához szükséges konzorciumi megállapodás aláírására. A támogatási kérelem tárgya a 6535 sz. közút Bonyhád Zrínyi utca útburkolat felújítása a 6-os számú úttól a Rákóczi u. 42-ig, valamint a Zrínyi u. - Gyár u. - Sport kereszteződésében (SPAR áruháznál) körforgalom kiépítése.

A TOP-5.1.2-15 Helyi foglalkoztatási együttműködések tárgyú felhívás *4.1 Támogatást igénylők köre* pontja szerint támogatási kérelem benyújtására kizárólag konzorciumi formában van lehetőség, melybe kötelező bevonni az állami foglalkoztatási szervként eljáró megyei kormányhivatalt.

Kérem a tisztelt Képviselő-testületet hatalmazzon fel a Tolna Megyei Kormányhivatal Munkaügyi Központjával konzorciumi megállapodás aláírására, egyúttal határozzon támogatási kérelem benyújtásáról a TOP-5.1.2-15 Helyi foglalkoztatási együttműködések című felhívás keretében.

A TOP-2.1.3-15 Települési környezetvédelmi infrastruktúra-fejlesztések című felhívásra javaslom támogatási kérelem benyújtását, mellyel a város legégetőbb csapadékvíz elvezetési problémáit kezelni tudjuk. Kérem a tisztelt Képviselő-testület felhatalmazását, hogy a támogatási kérelem benyújtására együttműködési megállapodás keretében a Tolna Megyei Önkormányzat 100%-os tulajdonú vállalkozását, a Tolnáért Nonprofit Közhasznú Kft-t bízzuk meg.

**Határozati javaslat**

1. Bonyhád Város Önkormányzatának Képviselő-testülete felhatalmazza a polgármestert, hogy támogatási kérelmet nyújtson be a TOP-1.1.1-15 Ipari Parkok, Iparterületek Fejlesztése című felhívásra az igényelhető, vissza nem térítendő támogatás maximum 1 mrd Ft összeg erejéig.

Határidő: 2016.02.29.

2. Bonyhád Város Önkormányzatának Képviselő-testülete felhatalmazza a polgármestert, hogy támogatási kérelmet nyújtson be a TOP-1.1.3-15 Helyi gazdaságfejlesztés című felhívásra az igényelhető, vissza nem térítendő támogatás maximum 577 millió Ft összeg erejéig.

Határidő: 2016.02.29.

3. Bonyhád Város Önkormányzatának Képviselő-testülete felhatalmazza a polgármestert, hogy támogatási kérelmet nyújtson be a TOP-1.2.1-15 Társadalmi és környezeti szempontból fenntartható turizmusfejlesztés című felhívásra a felhívásban szereplő igényelhető, vissza nem térítendő összeg erejéig.

Határidő: pályázati kiírás szerint.

4. Bonyhád Város Önkormányzatának Képviselő-testülete felhatalmazza a polgármestert, hogy a Magyar Közút Nonprofit Zrt-vel kössön konzorciumi megállapodást támogatási kérelmet benyújtására a TOP-1.3.1-15 Gazdaságfejlesztést és a munkaerő mobilitás ösztönzését szolgáló közlekedésfejlesztés című felhívásra.

Határidő: 2016.02.29.

5. Bonyhád Város Önkormányzatának Képviselő-testülete felhatalmazza a polgármestert, hogy támogatási kérelmet nyújtson be a TOP 1.4.1-15 A foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével című felhívásra a Bonyhádi Varázskapu Bölcsőde és Óvoda tagintézményeinek infrastrukturális feltételeinek javítására és eszközök beszerzésére az igényelhető, vissza nem térítendő támogatás 400 millió Ft összeg erejéig.

Határidő: 2016.03.21.

6. Bonyhád Város Önkormányzatának Képviselő-testülete felhatalmazza a polgármestert, hogy támogatási kérelmet nyújtson be a TOP-2.1.2-15 Zöld város kialakítása című felhívásra az igényelhető, vissza nem térítendő támogatás 600 millió Ft összeg erejéig.

Határidő: 2016.02.15.

7. Bonyhád Város Önkormányzatának Képviselő-testülete felhatalmazza a polgármestert, hogy együttműködési megállapodás kössön a Tolnáért Nonprofit Közhasznú Kft-vel támogatási kérelem benyújtására a TOP-2.1.3-15 Települési környezetvédelmi infrastruktúra-fejlesztések című felhívásra az igényelhető, vissza nem térítendő támogatás maximum 400 millió Ft összeg erejéig.

Határidő: 2016.02.15.

8. Bonyhád Város Önkormányzatának Képviselő-testülete felhatalmazza a polgármestert, hogy támogatási kérelmet nyújtson be a TOP-3.1.1-15 Fenntartható települési közlekedésfejlesztés című felhívásra az igényelhető, vissza nem térítendő támogatás maximum 600 millió Ft összeg erejéig.

Határidő: 2016.01.29.

9. Bonyhád Város Önkormányzatának Képviselő-testülete felhatalmazza a polgármestert, hogy támogatási kérelmet nyújtson be a TOP-3.2.1-15 Energiahatékonyság és megújuló-energiaforrás használat fokozása az önkormányzatoknál című felhívásra a felhívásban szereplő igényelhető, vissza nem térítendő összeg erejéig.

Határidő: pályázati kiírás szerint.

10. Bonyhád Város Önkormányzatának Képviselő-testülete felhatalmazza a polgármestert, hogy támogatási kérelmet nyújtson be a TOP-3.2.2-15 Önkormányzatok által vezérelt helyi közcélú energiaellátás megvalósítása megújuló energiaforrások felhasználásával című felhívásraa felhívásban szereplő igényelhető, vissza nem térítendő összeg erejéig.

Határidő: pályázati kiírás szerint.

11. Bonyhád Város Önkormányzatának Képviselő-testülete felhatalmazza a polgármestert, hogy támogatási kérelmet nyújtson be a TOP-4.1.1-15 Egészségügyi alapellátás infrastrukturális fejlesztése című felhívásra a Bonyhád-Majosi orvosi rendelő áthelyezésére, védőnői szolgálat tárgyi feltételeinek kialakítására az igényelhető, vissza nem térítendő támogatás maximum 100 millió Ft összeg erejéig.

Határidő: 2016.02.15.

12. Bonyhád Város Önkormányzatának Képviselő-testülete felhatalmazza a polgármestert, hogy támogatási kérelmet nyújtson be a TOP-4.2.1-15 Szociális alapszolgáltatások infrastruktúrájának bővítése, fejlesztése című felhívásra az igényelhető, vissza nem térítendő támogatás maximum 200 millió Ft összeg erejéig.

Határidő: 2016.02.08.

13. Bonyhád Város Önkormányzatának Képviselő-testülete felhatalmazza a polgármestert, hogy támogatási kérelmet nyújtson be a TOP-4.3.1-15 Leromlott városi területek rehabilitációja című felhívásra az igényelhető vissza nem térítendő támogatás maximum 350 millió Ft összeg erejéig.

Határidő: 2016.05.16.

14. Bonyhád Város Önkormányzatának Képviselő-testülete felhatalmazza a polgármestert, hogy a Tolna Megyei Kormányhivatal Munkaügyi Központjával konzorciumi megállapodást kössön, egyúttal támogatási kérelmet nyújtson be a TOP-5.1.2-15 Helyi foglalkoztatási együttműködése című felhívásra a Bonyhád járási Foglalkoztatási Paktum létrehozására, melynek keretében helyi szintű foglalkoztatási megállapodásokat alakítunk ki vállalkozásokkal, valamint munkaerőpiaci programokhoz, a célcsoport képzéséhez, foglalkoztatásához kapcsolódó fejlesztéseket hajtunk végre az igényelhető, vissza nem térítendő támogatás maximum 250 millió Ft összeg erejéig.

Határidő: 2016.03.17.

Felelős: Filóné Ferencz Ibolya polgármester  
Végrehajtásért felelős: Dr. Puskásné Dr. Szeghy Petra jegyző

Dr. Erményi Gyula aljegyző

Énekes Andrea pályázati ügyintéző

Bonyhád, 2016. január 22.

Filóné Ferencz Ibolya  
 polgármester